KOMISIJOS SPRENDIMAS
2005 m. rugpjūčio 17 d.
dėl avių ir ožkų identifikavimo ir registravimo sistemos Jungtinėje Didžiosios Britanijos ir Šiaurės Airijos Karalystėje laikino pripažinimo pagal Tarybos reglamento (EB) Nr. 21/2004 4 straipsnio 2 dalies d punktą
(pranešta dokumentu Nr. C(2005) 3122)
(autentiškas tik tekstas anglų kalba)
(2005/617/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. gruodžio 17 d. Tarybos reglamentą (EB) Nr. 21/2004, nustatantį avių ir ožkų identifikavimo bei registravimo sistemą ir iš dalies pakeičiantį Reglamentą (EB) Nr. 1782/2003 bei Direktyvas 92/102/EEB ir 64/432/EEB (1), ypač į jo 4 straipsnio 2 dalies d punktą,
kadangi:
(1)
Kompetentinga Jungtinės Karalystės institucija kartu su atitinkamais dokumentais pateikė du prašymus pripažinti Didžiojoje Britanijoje ir Šiaurės Airijoje įdiegtą avių ir ožkų identifikavimo ir registravimo sistemą.
(2)
Atlikus Komisijos veterinarinį patikrinimą Jungtinėje Karalystėje, Komisijos ekspertai nustatė, kad Didžiojoje Britanijoje įdiegtos ir siūlomos avių ir ožkų identifikavimo bei registravimo sistemos iš esmės užtikrina, kad būtų laikomasi daugumos Tarybos reglamente (EB) Nr. 21/2004 nustatytų reikalavimų, tačiau reikia pašalinti keletą trūkumų. Šiaurės Airijoje siūloma avių identifikavimo ir registravimo sistema galėtų užtikrinti, kad būtų laikomasi daugumos Tarybos reglamente (EB) Nr. 21/2004 nustatytų reikalavimų, tačiau jos įgyvendinimas pareikalautų didelio visų dalyvaujančių šalių informuotumo ir įsipareigojimo.
(3)
Kompetentinga Jungtinės Karalystės institucija įsipareigojo spręsti iškilusias problemas, ypač imtis reikiamų priemonių užtikrinti, kad būtų laikomasi Tarybos reglamento (EB) Nr. 21/2004 reikalavimų, per 10 savaičių po to, kai bus suteiktas prašomas patvirtinimas.
(4)
Todėl avių ir ožkų identifikavimo ir registravimo sistemas Didžiojoje Britanijoje ir Šiaurės Airijoje reikėtų laikinai patvirtinti pereinamajam laikotarpiui, siekiant antrines avių identifikavimo priemones pakeisti šia sistema, išskyrus gyvūnus, kuriais prekiaujama Bendrijoje.
(5)
Kompetentinga institucija, siekdama įsitikinti, kad avių ir ožkų identifikavimo ir registravimo sistemos tinkamai įdiegtos, turėtų atlikti atitinkamus patikrinimus.
(6)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Reglamento (EB) Nr. 21/2004 4 straipsnio 2 dalies c punkte numatytos avių ir ožkų identifikavimo ir registravimo sistemos, įdiegtos Jungtinėje Didžiosios Britanijos ir Šiaurės Airijos Karalystėje, pripažįstamos laikinai galiojančiomis nuo 2005 m. liepos 9 d. ne ilgiau kaip iki 2006 m. balandžio 30 d.
2 straipsnis
Bendradarbiaudama su Jungtinės Karalystės institucijomis, Komisija atlieka patikrinimus vietoje, siekdama įsitikinti, kad įgyvendinami Jungtinės Karalystės pasiūlyti veiksmai.
Pagal 1 straipsnį suteiktas laikinas avių ir ožkų identifikavimo ir registravimo sistemos patvirtinimas persvarstomas iki 2006 m. sausio 31 d. atsižvelgiant į patikrinimo rezultatus.
3 straipsnis
Nepažeisdama nuostatų, kurios bus priimtos pagal Tarybos reglamento (EB) Nr. 21/2004 10 straipsnio 1 dalies a punktą, kompetentinga institucija kiekvienais metais atlieka atitinkamus patikrinimus vietoje, siekdama įsitikinti, kad augintojai laikosi avių ir ožkų identifikavimo ir registravimo reikalavimų.
4 straipsnis
Šis sprendimas skirtas Jungtinei Didžiosios Britanijos ir Šiaurės Airijos Karalystei.
Priimta Briuselyje, 2005 m. rugpjūčio 17 d.